20.2.2023 г.
BG
Официален вестник на Европейския съюз
L 51/81
(15)
Пак през октомври 2022 г. дружеството информира Комисията, че сглобяването на обикновени велосипеди все още не е започнало, и посочи като причина недостига в доставките на велосипедни части.
Sangal обаче е сглобявало електрически велосипеди.
Sangal заяви също така, че ще започне сглобяването на обикновени велосипеди в рамките на 2022 година.
(16)
Комисията отбелязва, че съгласно регламента относно освобождаването едно от задължителните условия за ползване на разрешението за освобождаване е дружествата за сглобяване да използват закупените освободени от мито велосипедни части за сглобяване на обикновени велосипеди.
Освен това дружествата за хибридно сглобяване (т.е. дружествата за сглобяване както на обикновени, така и на електрически велосипеди) също могат да ползват разрешението за освобождаване.
Страните, които сглобяват само електрически велосипеди, обаче не могат да ползват разрешението за освобождаване, предоставено съгласно регламента относно освобождаването.
Тези страни следва да извършват дейността си съгласно специално разрешение за специфична употреба, предоставено в съответствие с митническото законодателство на Съюза, ако отговарят на условията за получаване на такова разрешение.
(17)
Предвид гореизложеното Sangal не може да бъде счетено за дружество за хибридно сглобяване.
Комисията предостави на дружеството разумен срок да възобнови сглобяването на обикновени велосипеди, но то не го направи.
Поради това искането за промяна на данните за идентификация съгласно посоченото в съображения 8 и 9 следва да бъде отхвърлено.
(18)
Освен това Sangal вече не отговаря на изискванията на разрешението за освобождаване, предоставено съгласно регламента относно освобождаването.
Поради това посоченото в съображение 8 разрешение за освобождаване за Sangal следва да бъде оттеглено.
Искането за промяна на наименованието съгласно посоченото в съображение 9 съответно става безпредметно.
(19)
На 9 декември 2022 г. дружеството Sangal бе уведомено за горепосочените констатации, въз основа на които се възнамеряваше да се предложи да бъде прието решение за изпълнение на Комисията за отхвърляне на искането за промяна на данните за идентификация и за оттегляне на разрешението за освобождаване.
(20)
След уведомяването, на 19 декември 2022 г.
Sangal потвърди, че през последните четири години сглобяването на обикновени велосипеди изобщо не е започвало.
Дружеството се обоснова с наличието на извънредни обстоятелства на пазара, като значително увеличеното търсене на електрически велосипеди, докато в същото време е имало значително увеличение на разходите за навло в съчетание с много дълъг срок за доставка на части, а дружеството все още е било в началния етап на дейността си и е реализирало загуби.
(21)
Комисията обаче отбеляза, че повишеното търсене на електрически велосипеди не е от значение за настоящата оценка.
Освен това Sangal не представи доказателства по отношение на изтъкнатите извънредни обстоятелства, например дългия срок за доставка на части.
Точно обратното — Комисията отбеляза, че според информация от европейската база данни по член 14, параграф 6 обемът на закупените от Sangal велосипедни части се е увеличил значително през последните четири години и дори се е удвоил през 2022 г.
(22)
Освен това Sangal заяви, че със свързано дружество ще финализира поръчка за покупка, в резултат на която, ако бъде потвърдена, ще бъдат сглобени около 4 000 обикновени велосипеда за изпращане през 2023 г.
Поради това Sangal поиска от Комисията да предостави допълнително време, за да докаже, че може да бъде счетено за дружество за хибридно сглобяване.
(23)
Комисията отбеляза, че въз основа на действителните дейности на Sangal по сглобяване дружеството не може да бъде счетено за дружество за хибридно сглобяване.
Освен това фактът, че се очаква Sangal да преговаря за поръчка за бъдещо производство на обикновени велосипеди, няма отношение към настоящата му дейност, която е предмет на настоящата проверка.
Действително, ако бъдещата дейност по сглобяване на обикновени велосипеди бъде потвърдена, тя би имала въздействие само върху бъдещите резултати на дружеството.
(24)
Освен това Комисията отбеляза, че настоящото решение за изпълнение не възпрепятства Sangal в бъдеще да подаде ново искане за разрешение за освобождаване в съответствие с условията, определени в членове 4 и 5 от регламента относно освобождаването.
(25)
Въз основа на гореизложеното констатациите от разглеждането на искането в съответствие с посоченото в съображение 18 се потвърждават, а искането на Sangal се отхвърля,